በኢትዮጵያ ያለው ዴሞክራሲ ስርዓት ህዝብን ተጠቃሚ እያደረገ መሆኑ ተገለጸ
ጋምቤላ፤ ሐምሌ 10/2005 (ዋኢማ) – በኢትዮጵያ ዲሞክራሲያዊ ስርዓት እየተረጋገጠ በመምጣቱ የብሔሮች፣ ብሔረሰቦችና ሕዝቦች ሁለንተናዊ ተጠቃሚነት ማደጉን የፌደራል ጉዳዮች ሚኒስትር ገለጸ።የፌደራል ጉዳዮች ሚኒስትር ዴኤታ አቶ ኡሞድ ኡቦንግ ህብረ-ብሄራዊ ፌዴራሊዝም ብዙሃነትና የመንግስት ግንኙነት በኢትዮጵያ በሚል ርዕስ ለጋምቤላ ክልል ምክር ቤቶችና መስተዳድር አካላት የግንዛቤ ማስጨበጫ ስልጠና ላይ እንደገለጹት ህዝቡ በአገሪቱ እየተመዘገበ ካለው ልማት ተጠቃሚነቱን እያረጋገጠ መጥቷል።አቶ ኡሞድ አያይዘውም ኢትዮጵያ ብዙሃነትን ለማስተናገድ ያስቻለ ፌዴራላዊ ስርዓትን በመከተል እመርታዊ ዕድገት እያስመዘገበችና ብሔሮች፣ ብሔረሰቦችና ህዝቦቿም በመቻቻል፣በመተማመንና በመደጋገፍ ላይ የተመሰረተ አንድነት ሊፈጥሩ መቻላቸውን ተናግረዋል ።በመደጋገፍና በመቻቻል ላይ የተመሰረተ አንድ የፖለቲካ ኢኮኖሚ ማህበረሰብ ለመገንባት በሚደረገው ጥረት ውስጥ ምክር ቤቶች ከፍተኛ ሚና እንዳላቸው አቶ ኡመድ አስታውቀዋል።የክልሉ ምክር ቤት አፈ-ጉባኤ አቶ ቲቶ ሃዋሪያት በበኩላቸው ስልጠናው ለምክር ቤቱ አባላት የተሻለ ግንዛቤ በማስጨበጥ በአዲሱ በጀት ዓመት ብዙሃነትን መሰረት ያደረገና የጋራ ተጠቃሚነት በረጋገጥ መልኩ ጠንክረው እንዲሰሩ ያደረጋል ብለዋል።የክልሉ ምክር ቤት አባላት፣ የመንግስት ባለስልጣናትና ከፌደራል መስሪያ ቤት የተውጣጡ ከፍተኛ ሃላፊዎች በስልጠናው ላይ መሳተፋቸውን ዋልታ ኢንፎርሜሽን ማዕከል ዘግቧል።